Twee sterf in grubotsing in KrugersdorpDie ongeluk het Vrydagoggend by die Pinehaven-kruising op die N14 tussen Silverstar Casino en die Cradlestone-winkelsentrum plaasgevind. (Foto: Verskaf) Twee mense is Vrydagoggend dood en nog drie beseer in ’n grubotsing tussen twee ligte voertuie en twee vragmotors in Krugersdorp. Die ongeluk het kort ná 06:00 by die Pinehaven-kruising op die N14 tussen Silverstar Casino en die Cradlestone-winkelsentrum plaasgevind. Luidens ŉ inskrywing op BCI Security se Facebook-blad het Pinehaven-inwoners omstreeks 06:20 iets gehoor wat “soos ŉ ontploffing” geklink het. “ŉ Vragmotor wat met die heuwel van die R28 Mount Usambara na onder gery het, het teen nog ŉ vragmotor gebots en ŉ ongeluk tussen verskeie voertuie veroorsaak wat by die Pinehaven-kruising geëindig het,” het BCI, wat ook op die toneel was, kort voor 08:00 op Facebook gesê. Een van die vragmotors het glo ook aan die brand geslaan en is deur nooddienswerkers op die toneel geblus. Posted by BCI Security on Thursday, October 6, 2022 Russel Meiring, woordvoerder vir ER24, sê met paramedici se aankoms op die toneel kort voor 07:00 het die voertuie in die middel van die pad gestaan met wrakstukke wat oral op die toneel rondgelê het. Die ongeluk het Vrydagoggend by die Pinehaven-kruising op die N14 tussen Silverstar Casino en die Cradlestone-winkelsentrum plaasgevind. (Foto: Verskaf) Owerhede het die pad toegemaak en die verkeer na alternatiewe roetes herlei. Na verneem word was sommige motoriste weens die swaar verkeer teen 10:15 Vrydagoggend steeds nie by hul werksplekke of ander bestemmings nie. “By nadere inspeksie het paramedici ’n vrou vasgekeer in ’n ligte voertuig aangetref, terwyl nog ’n man in een van die vragmotors vasgekeer was. Drie ander pasiënte het om die voertuie gelê,” het Meiring gesê. “Die pasiënte is ondersoek en daar is bevind dat een van die mans op die toneel reeds aan sy beserings beswyk het, terwyl die man en vrou wat in hul voertuie vasgekeer was, kritiek was.” Die ongeluk het Vrydagoggend by die Pinehaven-kruising op die N14 tussen Silverstar Casino en die Cradlestone-winkelsentrum plaasgevind. (Foto: Verskaf) Reddingswerkers moes gespesialiseerde toerusting gebruik om dié insittendes uit die onderskeie voertuie te bevry. “Nadat die pasiënte uit die voertuie verwyder is, het paramedici hulle van gevorderde lewensondersteuning voorsien en gestabiliseer voordat hulle na hospitale vervoer is. Die ernstig beseerde vrou is met ’n privaat mediese helikopter vervoer, terwyl die ander pasiënte in ambulanse na nabygeleë hospitale geneem is. “Die vrou het egter op pad na die hospitaal gesterf.” Maroela Media het ’n navraag aan die polisie gerig en wag tans op terugvoer.